Kaapstad-lughawe vir soveelste keer beste in AfrikaDie Kaapstadse Lughawe. Foto: www.bestcities.net Kaapstad Internasionale Lughawe is vir die sesde agtereenvolgende jaar as die beste lughawe in Afrika aangewys. Die gesogte Skytrax World Airport-toekennings is vanjaar weer weens die Covid-19-inperkings aanlyn aangebied. Buiten die toekenning vir die beste lughawe in Afrika, het Kaapstad Internasionale Lughawe ook die toekennings vir die beste lughawepersoneel en die skoonste lughawe in Afrika ingepalm. Volgens David Maynier, die Wes-Kaapse minister van finansies en ekonomiese geleenthede, is om hierdie toekenning te wen nog belangriker in die lig van die uitdagende jaar wat die reisbedryf beleef het. “Ons is daarom ongelooflik trots op die span by die Kaapstadse Internasionale Lughawe wat voortdurend wêreldgehalte diens lewer aan diegene wat Kaapstad en die Wes-Kaap besoek,” het Maynier gesê. “Met die suksesvolle uitrol van Covid-19-entstowwe, twyfel ek nie daaraan dat die toerisme- en reisbedryf sal herstel nie, en as ons dit doen, sal ons gereed wees om besoekers in Kaapstad en die Wes-Kaap te verwelkom en hulle uitstekende diens te bied. Dit is van kritieke belang vir ons strategie om werk te red en die ekonomie in die Wes -Kaap te herbou.” Verder het Durban se King Shaka-lughawe die prys vir die beste streekslughawe in Afrika ontvang. Die Doha Internasionale Lughawe in Katar is tydens dié toekenningsgeleentheid as die beste lughawe ter wêreld aangewys, terwyl Tokio se Haneda-lughawe en die Changi-lughawe in Singapoer die topdrie voltooi.